## La Generalitat dona de termini fins al 15 de setembre perquè els ajuntaments sol·liciten a Vaersa la reparació del clavegueram afectat per les riuades

*** La Conselleria de Medi Ambient ha activat el mecanisme perquè Vaersa puga contractar d’emergència projectes i direccions d’obres de les infraestructures afectades per a minimitzar, en el mínim temps possible, els efectes davant de pluges intenses eventuals**

La Conselleria de Medi Ambient, Infraestructures i Territori ha remés una circular als ajuntaments que van vore afectats els seus sistemes de clavegueram després de les riuades del 29 d’octubre, en la qual informa de la possibilitat d’utilitzar l’Instrument Autonòmic de Resposta, Atenció i Reconstrucció davant de la dana a València per a la reparació d’estes infraestructures essencials.

En l’escrit, la Conselleria detalla que, per a accelerar la tramitació i l’execució de les actuacions de rehabilitació del clavegueram, els ajuntaments tenen de termini fins al 15 de setembre màximament, davant de la possibilitat d’episodis de fortes pluges en els pròxims mesos, sempre després de declarar l’emergència de les actuacions.

Els ajuntaments interessats a acollir-se a este mecanisme podran dirigir-se, abans del 15 de setembre, a Vaersa, amb l’objectiu de formalitzar el preceptiu encàrrec que permeta a l’empresa pública assumir estos treballs. Així, la Generalitat oferix als municipis este tràmit per a fer la gestió, l’atenció, la coordinació i el suport material de les mesures que siguen necessàries per a la reparació urgent de la xarxa de clavegueram.

Amb estes mesures, el Govern Valencià facilita una ferramenta per a tractar d’agilitzar les obres necessàries per a minimitzar els riscos que poden comportar possibles episodis d’intenses pluges després del període estival.

L’Instrument Autonòmic de Resposta, Atenció i Reconstrucció davant de la dana es va crear mitjançant la disposició addicional quarta del Decret llei 11/2024, de 12 de novembre, del Consell, pel qual s’adopten mesures administratives i economicopressupostàries per a facilitar la resposta de la Generalitat a conseqüència de la dana patida per la Comunitat Valenciana els dies 28 i 29 d’octubre de 2024.

Fecha: 28/08/2025